एह्‌दे कोला पता लगदा ऐ जे उस बेल्लै (अर्थात् 17 मीं सदी ईसवी दे दरम्यान च) चम्बे दे राजे ते दूए अधिकारियें गी टाकरी लिपि दा किन्ना अभ्यास हा। इस्सै कैटालाग च इक होर चिट्‌ठी (नं. C-5) टाकरी अक्खरें च ऐ। ए चिट्‌ठी 1708 ई.दी ऐ। बसोहली दे धीरजपाल (1683-1825 ई.) ने डोगरी भाशा दी ए चिट्‌ठी चम्बे दे राजा उदयसिंह(1680-1720 ई.) गी लिखी ही। एदे राहें दौंने राज्जे च इक करारनामा कीता गेआ हा। इस चिट्‌ठी दी फोटो कापी मिगी मिली नईं सकी। पर एदे च शक नई जे सन् 1708 दी ए डोगरी लिखत इस ब्योरे आस्तै ऐ बड़ी महत्वपूर्ण। सन् 1774 ई. (सवत् 1831) च कांगड़े च ‘शिव पूजा विधि’ नां दा इक पोथु रचआ गेआ हा।